དང་པོ་གཡུང་དྲུང་གི་ལྟེ་བས་གསང་མཆོག་རིགས་ལྔའི་ནང་ཚན་དབུས་དེ་བཞིན་རིགས་ཀྱི་ལྷ་ཡི་ངོ་བོར་གནས་པ་ལྷ་གསང་མཆོག་མཐར་ཐུག་མཚོན་པར་གསུངས།ལྷ་གསང་མཆོག་མཐར་ཐུག་ཅེས་པ་འདི་ལ་ཡང་གཞུང་དོན་གྱི་རིམ་པ་དང་འབྲེལ་ཏེ་འཆད་ན་འདི་ལྟར་གོ་དགོས་པ་ཡིན་ཏེ།ཚོགས་ལམ་ཚོགས་ཀྱིས་བགྲོད།སྦྱོར་ལམ་བསྐྱེད་པའི་རིམ་པས་བགྲོད།མཐོང་ལམ་སྔགས་ཀྱིས་བགྲོད།མ་དག་ས་དྲུག་ལ་ཐབས་དྲུག་ལམ་ཁྱེར་གྱིས་བགྲོད།དག་པ་ས་གསུམ་ལ་ཐར་སྨིན་གྲོལ་གསུམ་གྱིས་བགྲོད་ནས་མཐར་ཐིག་ལེ་ཞེ་ལྔའི་ནང་ནས་འབྲས་བུའི་ཐིག་ལེ་བཅུ་མངོན་དུ་གྱུར་པ་དང་གཞི་ལམ་འབྲས་གསུམ་གྱི་ནང་ནས་འབྲས་དྲུག་མངོན་དུ་གྱུར་པའི་ཚེ།རྟེན་གྱི་རྣལ་འབྱོར་པ་དེ་ལ་ཉོན་མོངས་ཀྱི་མཚན་མ་དག་ཚུལ་གྱི་དབང་དུ་བྱས་ན་ཞེ་སྡང་གི་མཚན་མ་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།བདུད་རང་སར་དག་པའི་དབང་དུ་བྱས་ན་སྒྱུ་མ་གཟུགས་བརྙན་གྱི་བདུད་བརྒྱད་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཁམས་ལ་སྦྱར་ན་ཁམས་ལྔའི་ནང་ཚན་རྣམ་ཤེས་ནམ་མཁའི་ཁམས་རང་སར་དག་པའི་རང་འབྱུང་གི་རིག་པ་ཟང་ཐལ་རང་སྣང་གིས་བསྡུས་པ་དེ་དང་།ཡེ་ཤེས་ལ་སྦྱར་ན་སྟོང་པས་སྟོང་པ་འཇལ་བའི་སྟོང་ཉིད་ཡེ་ཤེས་གསལ་བྱེད་གཞན་ལ་མི་ལྟོས་པའི་སྟོང་པ་རང་གསལ་གྱི་ཡེ་ཤེས་དེ་དང་།ཐིག་ལེར་སྦྱར་ན་འབྲས་བུའི་ཐིག་ལེ་བཅུའི་ནང་ཚན་ཐིག་ལེ་དང་པོ་འབྲས་བུའི་ཐིག་ལེ་ཡེ་ཤེས་འགྱུར་མེད་ཀྱི་སྐུ་ཅན་དེ་དང་།ཞིང་ཁམས་ལ་སྦྱར་ན་ཞིང་ཁམས་ལྔ་ལས་དེ་བཞིན་གཤེགས་པ་ཐམས་ཅད་ཀྱི་འབྱུང་གནས་ཐིམ་གསུམ་གྱི་གཞི་རུ་གྱུར་པ་དབུས་དེ་བཞིན་རིགས་ཀྱི་ཞིང་ཁམས་དེ་ཉིད་དང་།རྩལ་ཤར་མཚན་དཔེས་བརྒྱན་པའི་སྐུའི་དབང་དུ་བྱས་ན།མཚན་དང་དཔེ་བྱད་ལྡན་པའི་སྐུ་ཡི་ངོ་བོར་གནས་པ་ངོ་བོ་སྟོང་པའི་ཆ་ལས་ལྷ་གསང་མཆོག་མཐར་ཐུག་ཏུ་གྱུར་ཏེ།སྐུ་ཚད་ནམ་མཁའི་མཐའ་དང་མཉམ་པ།དེ་ཡང་སྐུ་མདོག་མཐིང་འབྲང་ནམ་མཁའ་དག་པའི་ཁ་དོག་ཅན།སྐུ་མཚན་དང་དཔེ་བྱད་རྒྱལ་བ་ལོངས་སྤྱོད་རྫོགས་པའི་སྐུ་རུ་ཞལ་བདུན་དང་ལྡན་པ།མཐིང་འབྲང་དཀར་ལྗང་སེར་སྔོ་བཞི་ཕྱོགས་བཞིར་གཟིགས་པ།དམར་པོ་དང་དཀར་པོ་གྱེན་དུ་བརྩེགས་པ།བླ་མེད་ཡིད་བཞིན་ནོར་བུས་དབུ་ལ་བརྒྱན་པ།གཡུང་དྲུང་གི་དཔྲལ་རྒྱན།རིགས་རྟགས་ཀྱི་དབུ་རྒྱན།ཉི་ཟླའི་འཁོར་ལོ་དང་སྐར་མའི་ཆུར་འཁོར་བརྒྱན་པ།དབུ་གཙུག་ལྕང་ལོ་རལ་ཕྲན་སྐུ་ཕྱེད་སླེབ་པ།སྐུ་ཤ་རྒྱས་ཤིང་མཉེན་ལྕུགས་གར་དང་བཅས་པ།ཕྱག་གཡས་པ་བརྒྱད་ན་ལྷ་བརྒྱད་ཀྱི་ཐོད་པར་ལོག་རྟོག་མུ་སྟེགས་བརྒྱད་ཀྱི་སྙིང་ཁྲག་གསོལ་བ།གཡོན་པ་བརྒྱད་ན་གཟའ་བརྒྱད་ཀྱི་ཐོད་པར་ཐེ་ཚོམ་ཤས་ཆེ་ཆག་ཉམས་བག་ལ་ཉལ་བའི་དོན་སྙིང་བླུགས་པ་འཛིན་པ།ཞབས་བརྒྱད་མ་རྟོགས་པའི་བདུད་ནག་པོ་བརྒྱད་ཀྱི་གདན་ལ་འགྱིང་བ།སྐུ་ཡི་གནས་བརྒྱད་ཀླུ་ཆེན་བརྒྱད་སྦྲུལ་གྱི་ཆུན་འཁོར་བྱས་པ།བསེ་ནན་གྱི་གྱད་སྡོམ་རུས་པའི་རྒྱན་དྲུགབསྐལ་པའི་མེ་རི་འབར་བ།སྐུ་སྟོད་ལ་གསེར་གྱི་གར་གཤོགརྒོད་ཀྱི་ཐེའུ་སྤུ།རླུང་གི་དཔྱང་བུ་འཕུར་བ།བདུད་ཀྱི་གཡང་གཞི།གླང་ཆེན་གྱི་ཀོ་རློན།སེང་གེའི་ཤུན་དམར་གོས་སུ་གྱོན་པ།སྟག་གི་ཤམ་ཐབས།སྦྲུལ་གྱི་སྐུ་རེགཐོད་པའི་ཕྲེང་བས་བརྒྱན་པ།ཐོད་སྐམ་གྱི་དབུ་རྒྱན།སྙིང་གི་མགུར་ཆུ།སོར་མོའི་དོ་རློན་འཕྲུལ་བ།ཁྲག་ཆེན་གྱི་དཔལ་བེའུ།ཞག་གི་ཟོ་རིས།ཐལ་ཆེན་གྱི་ཚོམ་བུར་སྤྲས་པ།ཞབས་གཡས་པ་བཞི་བརྐྱངས་པ།གཡོན་པ་བཞི་བསྐུམས་པ།འགྱིང་དང་བརྗིད་པའི་གར་སྟབས་ཅན།ཁྲོས་པའི་ཚུལ་རྟུལ་ཤུགས་རབ་ཏུ་འབར་ཞིང་།བཞད་པའི་གད་སྒྲས་བདུད་དང་སྲིན་པོ་རྒྱལ་བ།སྔགས་ཀྱི་འབྲུག་སྒྲས་སྟོང་གསུམ་གནས་ནས་སྒྲོལ་བ།སྤྱན་སྙན་ཤངས་ལྗགས་བཅོས་པའི་ཁྲོ་གཉེར་རབ་ཏུ་འབར་བ།བ་སྤུ་ཡེ་ཤེས་གསེར་གྱི་ཚ་ཚ་རབ་ཏུ་འཕྲོ་བ།དྲན་པ་ཙམ་གྱིས་བདུད་དང་སྲིན་པོ་སྒྲོལ་བ།འགྱིང་བའི་གར་གྱིས་ཐམས་ཅད་ཟིལ་གྱིས་གནོན་པ།འཕགས་པའི་རྩལ་ཤུགས་ནམ་མཁའི་མཐའ་ལས་ཡལ་ལ་ཁད་པ།དཔག་པའི་ཆེ་བ་བླ་མེད་ཡང་རྩེར་ཕྱིན་པ།གཡོ་བའི་གཟི་མདངས་མཐའ་ལས་འདས་པའི་སྐུ་རུ་བཞུགས་ཤིང་ཐར་པའི་བརྡར་སེང་བརྒྱད་སྨིན་པའི་བརྡར་པད་མ་ཉི་མའི་གདན་གྲོལ་བའི་བརྡར་འཇིག་རྟེན་གྱི་བསླུ་བ་བརྒྱད་གདན་དུ་གཏིང་ཞིང་གཞན་སྣང་འགག་མེད་དུ་འཆར་བ་དེའོ།རྩལ་ཤར་གྱི་དབང་དུ་བྱས་པའི་གསང་མཆོག་མཐར་ཐུག་གི་སྐུ་མདོག་ཕྱག་མཚན་གྱི་བཀོད་པ་འདི་རྣམས་གསང་སྔགས་མ་རྒྱུད་རྒྱ་མཚོའི་མངོན་རྟོགས་ཐུགས་རྗེ་ཉི་མའི་འོད་ཟེར་ལས་ཚིག་དོན་ཇི་བཞིན་བཞུགས་པ་དེ་ལྟར་བཀོད་པ་ཡིན་ནོ།